মানবসম্পদবিকাশমন্ত্রক
আইআইটি খড়গপুরের প্রাক্তনী এবং তাঁর ছাত্রদের স্টার্ট-আপ প্রমাণ করল যে ন্যানো-আকারের রোবো দাঁতের নালির অতি গভীরে থাকা ব্যাকটেরিয়া মারতে সাহায্য করে
কলকাতা, ১৮ মে, ২০২২
তিনি খড়গপুর আইআইটি-র একজন প্রাক্তনী। ব্যাঙ্গালোরের ইন্ডিয়ান ইনস্টিটিউট অফ সায়েন্স -এর পদার্থবিদ্যা বিভাগের অধ্যাপক অম্বরীশ ঘোষ খড়গপুরের ইন্ডিয়ান ইনস্টিটিউট অফ টেকনোলজি  থেকে ১৯৯৭ সালে পদার্থবিদ্যায় পাঁচ বছরের ইন্টিগ্রেটেড এমএসসি করেছিলেন। তিনি মার্কিন যুক্তরাষ্ট্রের, আরআই, প্রভিডেন্স-এর, ব্রাউন বিশ্ববিদ্যালয় থেকে ২০০৪ সালে পদার্থবিদ্যায় পিএইচডি-ও করেন। ২০০৫ থেকে ২০০৯ সাল পর্যন্ত মার্কিন যুক্তরাষ্ট্রের হার্ভার্ড বিশ্ববিদ্যালয়ের পোস্টডক্টরাল ফেলো হিসেবে তিনি কাজ করেছেন।
অধ্যাপক ঘোষ এবং তাঁর ইন্ডিয়ান ইন্সটিটিউট অফ সায়েন্স -এর ছাত্রদের তৈরি স্টার্ট-আপ থেরানটিলাস সফলভাবে প্রমাণ করেছে চৌম্বকীয় ক্ষেত্র ব্যবহারে ন্যানো-আকারের রোবোর সাহায্যে দাঁতের নালির অতি গভীরে থাকা ব্যাকটেরিয়া মেরে ফেলা যায় এবং রুট ক্যানেল চিকিৎসায় এটিকে সফলভাবে প্রয়োগ করা যেতে পারে।
দাঁতের গভীর ক্ষতের চিকিৎসায় রুট ক্যানেল চিকিৎসা অত্যন্ত পরিচিত একটি নাম। এই চিকিৎসা প্রক্রিয়ায় দাঁতের ভিতরের থাকা নরম সংক্রমিত কোষ, যাকে পাল্প বলা হয়, তা সরিয়ে ফেলা হয়। সংক্রমণের কারণ হেতু ব্যাকটেরিয়াগুলিকে মেরে ফেলার জন্য অ্যান্টিবায়োটিক বা রাসায়নিক প্রয়োগে দাঁত পরিষ্কার করা হয়। কিন্তু অনেক সময়, এই চিকিৎসা সমস্ত ব্যাকটেরিয়াকে সম্পূর্ণভাবে অপসারণ করতে পারেনা। বিশেষ করে, এন্টারোকক্কাস ফিকালিস-এর মতো অ্যান্টিবায়োটিক-প্রতিরোধী ব্যাকটেরিয়া - যা দাঁতের সূক্ষ্ম নালির ভিতরে গভীরভাবে থেকে যায়, তাকে নির্মূল করা প্রায় অসম্ভভ।
‘অ্যাডভান্সড হেলথকেয়ার মেটিরিয়ালস’-এ প্রকাশিত সমীক্ষায়, গবেষকরা দেখিয়েছেন লোহার প্রলেপ দেওয়া সিলিকন ডাই অক্সাইড দিয়ে তৈরি হেলিকাল ন্যানোবট নিয়ন্ত্রণ করা যেতে পারে একটি সূক্ষ্ম যন্ত্রের মাধ্যমে যেটি কম ক্ষমতা সম্পন্ন চৌম্বকীয় ক্ষেত্র সৃষ্টি করে। এই ন্যানোবটগুলিকে এরপর তুলে ফেলা দাঁতের নমুনায় ঢুকিয়ে দেওয়া হয় এবং এরপর ওই ন্যানোবটগুলির চলাচলে নজর রাখা হয় অনুবীক্ষণ যন্ত্রের সাহায্যে।
গবেষকদের ওই দলটি চৌম্বকীয় ক্ষেত্র নিয়ন্ত্রন করার ওপর জোর দেন যাতে ন্যানোবটগুলির পৃষ্ঠতল তাপ উৎপাদন করতে সমর্থ হয়- যা কিনা জীবানু মারতে সাহায্য করে। চৌম্বকীয় ক্ষেত্রের কম্পাঙ্ক নির্ধারণ করে গবেষকদল ন্যানোবটের চলাচল দাঁতের নালির অত্যন্ত গভীরে যাতে প্রবেশ করতে পারে সে ব্যাপারে দৃঢ় হন। এ বিষয়ে আইআইএসসি-র ন্যানো বিজ্ঞান ও প্রযুক্তি সংক্রান্ত কেন্দ্রের সহ-গবেষক দেবায়ন দাশগুপ্ত বলেন, “বর্তমানে বাজারে এই প্রযুক্তির থেকে প্রকৃষ্ঠ আর কোনোটিই দেখতে পাওয়া যাচ্ছেনা।” এর আগে বিজ্ঞানীরা আল্ট্রাসাউন্ড বা লেজার যন্ত্রের সাহায্যে শকওয়েভের মাধ্যমে জীবানু বা দাঁতের নোংরা বের করার চেষ্টা করত রুট ক্যানেল চিকিৎসায়। তবে, এই ব্যবস্থায় ৮০০ মাইক্রোমিটার পর্যন্ত দূরত্বে দন্তনালি পরিষ্কার করা যেতো। ন্যানোবট ২০০০ মাইক্রোমিটার পথ পর্যন্ত দন্তনালির ভিতরে ঢুকতে পারে। ন্যানোবটের সাহায্যে তাপ সৃষ্টি করে দাঁতের ডাক্তাররা রুট ক্যানেল চিকিৎসা অনায়াসেই সাফল্য পাবে বলে গবেষকদল তাঁদের অভিমত ব্যক্ত করেছেন।
প্রসঙ্গত, ন্যানোবট ব্যবহার করে ইতিমধ্যেই ইঁদুরের দাঁত পরিষ্কার করেছেন এই গবেষকরা। পাশাপাশি, দন্ত চিকিৎসা সংক্রান্ত এমন একটি যন্ত্র তৈরি করেছেন যেটি মুখের ভিতর অনায়াসেই ব্যবহার করা যেতে পারে এবং এর সাহায্যে ন্যানোবটগুলি দাঁতের নালির ভিতরে ঢুকিয়ে দেওয়া যায় রুট ক্যানেল চিকিৎসার সময়।
অধ্যাপক ঘোষের মতে, তিন বছর আগেই যেই পদ্ধতি দন্ত চিকিৎসা বিজ্ঞানে প্রভূত আশার সঞ্চার করেছিল, সেটি আগামীতে দন্ত চিকিৎসকরা সফলভাবে প্রয়োগ করতে পারবেন বলে আশা করা যায়।
SSS/AP/NS
(Visitor Counter : 45